ROZHODNUTIE KOMISIE
z 26. júla 2004,
ktorým sa menia a dopĺňajú prílohy I a II rozhodnutia Rady 79/542/EHS týkajúce sa vzorov certifikátov na dovoz jatočného hovädzieho dobytka a hovädzieho, ovčieho a kozieho čerstvého mäsa
(oznámené pod číslom dokumentu K(2004) 2838)
(Text s významom pre EHP)
(2004/620/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 72/462/EHS z 12. decembra 1972 o zdravotných problémoch a problémoch veterinárnych inšpekcií pri dovoze hovädzieho dobytka, oviec, kôz a ošípaných, čerstvého mäsa alebo mäsových výrobkov z tretích krajín (1), a najmä na jej článok 11, odsek 2,
so zreteľom na smernicu Rady 2002/99/ES zo 16. decembra 2002, ktorou sa ustanovujú predpisy pre zdravie zvierat riadiace produkciu, spracovanie, distribúciu a uvádzanie produktov živočíšneho pôvodu určených na výživu ľudí (2), a najmä na jej článok 9, odsek 4,
keďže:
(1)
V rozhodnutí Rady 79/542/EHS z 21. decembra 1976, ktorým sa navrhuje zoznam tretích krajín alebo ich častí a ustanovujú sa podmienky udeľovania certifikátov o zdravotnom stave zvierat a zdravotnej neškodnosti na dovoz istých druhov živých zvierat a čerstvého mäsa z týchto krajín do spoločenstva (3) je ustanovené, že dovozy týchto zvierat a ich mäsa majú spĺňať požiadavky uvedené v príslušných vzoroch certifikátov zostavených podľa uvedeného rozhodnutia.
(2)
V záujme precíznosti a prehľadnosti je príhodné zmeniť a doplniť isté odkazy a potvrdenia v niektorých vzorových veterinárnych certifikátoch v časti 2 prílohy I a časti 2 prílohy II rozhodnutia 79/542/EHS. Z tých istých dôvodov treba v časti 1 prílohy II vypustiť názvy dvoch argentínskych provincií a doplniť dodatočnú garanciu týkajúcu sa Uruguaja.
(3)
Preto treba podľa toho zmeniť a doplniť prílohy I a II rozhodnutia 79/542/EHS.
(4)
Opatrenia ustanovené týmto rozhodnutím sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie Rady 79/542/EHS sa mení a dopĺňa takto:
1.
V časti 2 prílohy I sa vzor „BOV-Y“ nahrádza textom v prílohe I tohto rozhodnutia.
2.
V časti 1 prílohy II sa v stĺpci „opis územia“ so zodpovedajúcim „kódom územia“ AR-1 vypúšťajú slová „La Pampa“ a „Santiago del Estero“ a v stĺpci „SG“ so zodpovedajúcim „kódom územia“„UY-0“ sa v riadku „OVI“ vypúšťa „B“ a nahrádza sa „A“.
3.
V časti 2 prílohy II sa vzory „BOV“ a „OVI“ nahrádzajú textom v prílohe II tohto rozhodnutia a vo vzoroch „POR“„EQU“„RUF“„RUW“„SUF“„SUW“ a „EQW“ sa v kolónke 5 „Miesto určenia mäsa“ bod 5.2 nahrádza takto:
Článok 2
Toto rozhodnutie sa bude uplatňovať od 17. septembra 2004.
Článok 3
Toto rozhodnutie je určené členským štátom.
V Bruseli 26. júla 2004